Jääkiekkopomo ja liikemies Jukka Toivakka kiistää oikeudessa syyllistyneensä epäiltyihin rikoksiin.

Jääkiekkopomo ja liikemies Jukka Toivakkaa koskeva oikeudenkäynti alkoi tiistaina aamulla Etelä-Savon käräjäoikeudessa Mikkelissä.

Toivakka on käsittelyn alussa vaikuttanut rauhalliselta.

Syyttäjä vaatii 57-vuotiaalle Toivakalle ehdollista vankeusrangaistusta virkamiehen väkivaltaisesta vastustamisesta, liikenneturvallisuuden vaarantamisesta ja pahoinpitelyn yrityksestä.

Ilta-Sanomat uutisoi epäillyistä rikoksista jo maanantaina.

Epäillyt rikokset tapahtuivat Mikkelissä 14.12.2018. Syytekirjelmän mukaan Jukka Toivakka oli yrittänyt tehdä naispuoliselle pysäköinnintarkastajalle ruumiillista väkivaltaa yrittämällä ajaa autollaan tämän päälle.

Toivakan auto oli ollut pysäköitynä kadun varrelle. Hän oli auton käynnistettyään kiihdyttänyt voimakkaasti liikkeelle, vaikka pysäköinnintarkastaja oli seisonut auton edessä.

Toivakan auto oli ollut pysäköitynä kadun varrelle.

Toivakka saapui Etelä-Savon käräjäoikeuteen Mikkelissä.­

Virkavaatteisiin pukeutunut pysäköinnintarkastaja oli ollut tarkistamassa, oliko Toivakka maksanut autonsa pysäköintimaksua. Syyttäjän näkemyksen mukaan Toivakka oli paikalle tultuaan ja auton käynnistettyään kiihdyttänyt voimakkaasti liikkeelle, vaikka pysäköinnintarkastaja oli seisonut auton edessä vain noin metrin päässä autosta.

Teon hetkellä 56-vuotias pysäköinnintarkastaja oli syytteen mukaan ehtinyt juuri ja juuri väistää pois auton alta.

Syytteen mukaan Toivakka olisi ennen tätä hetkeä joko tahallaan tai huolimattomuudesta rikkonut tieliikennelakia laiminlyömällä jalankulkijan kohdatessaan jättää tälle ajoneuvonsa nopeus ja koko huomioon ottaen turvallinen tila tiellä sekä laiminlyömällä noudattaa olosuhteiden edellyttämää huolellisuutta ja varovaisuutta vaaran ja vahingon välttämiseksi.

Mikkelin Jukurien puheenjohtaja ja paikkakunnan suurena yhteiskuntavaikuttajana tunnettu Toivakka kiistää syyllistyneensä rikoksiin. Toivakka ei vastineensa ja asianajajansa mukaan ole yrittänyt ajaa autollaan pysäköinnintarkastajan päälle.

Vastineessaan Toivakka myös jatkaa, että ”hän ei ole uhannut pysäköinnintarkastajaa sen paremmin sanallisesti kuin millään muullakaan tavalla, eikä myöskään ole käyttänyt taikka yrittänyt käyttää väkivaltaa, vaan on päinvastoin pyrkinyt nopeasti poistumaan tilanteesta”.

Vaaditaan vahingonkorvauksia

Asianomistajana oleva pysäköinnintarkastaja kertoi asianajajansa välityksellä kärsineensä pitkäaikaisesta stressihäiriöstä tapauksen jälkeen. Asianomistaja kokee olleensa hengenvaarassa siinä tilanteessa, jossa Toivakka oli poistunut paikalta autollaan.

Pysäköinnintarkastaja sanoo tämän vaikuttaneen hänen työkykyynsä ja unenlaatuunsa. Työpsykologin vastaanotolla käynyt pysäköinnintarkastaja vaatii Toivakalta vahingonkorvauksia 5 500 euroa viivästyskorkoineen sekä korvaamaan oikeudenkäyntikulunsa.

Osapuolten välillä on riitaa erityisesti siitä, kuinka kaukana Toivakan autosta katsottuna pysäköinnintarkastaja seisoi siinä vaiheessa, kun hän poistui paikalta.

Pysäköinnintarkastaja katsoo olleensa noin metrin päässä autosta, kun taas Toivakka arvioi asianajajansa välityksellä etäisyydeksi kolmisen metriä. Istuntosalissa katsottiin tiistaina video, jolla Toivakka pyrki todentamaan väitettään.

Tämän jälkeen pysäköinnintarkastaja esitti lääkärintodistuksensa, jonka sisältö on salassa pidettävää materiaalia.

Kun IS oli uutisoinut asiasta maanantaina aamupäivällä, SM-liigassa jääkiekkoa pelaava Mikkelin Jukurit lähetti lehdistötiedotteen, jossa se kertoi, että Toivakka siirtyy toistaiseksi sivuun seuran toimitusjohtajan ja puheenjohtajan tehtävistä. Toivakka on myös Suomen jääkiekkoliiton hallituksen varapuheenjohtaja.

Käsittelyn aluksi käräjätuomari Harri Tuhkanen kertoi toimineensa kaudella 2018–2019 Suomen jääkiekkoliiton palveluksessa kurinpitotehtävissä. Tuhkanen ei pitänyt itseään esteellisenä, eikä asianomistaja ja vastaava olleet tätä vastaan.

Asian käsittelyä jatketaan tiistaina.

Muutettu juttuun kauttaaltaan pysäköinninvalvoja pysäköinnintarkastajaksi kello 10.55.